《倦绣篇为云中吕遵义作》
明代·张以宁

蘼芜叶暗江云暖，翡翠单飞怨春晚。陈女多情玉镜分，陆郎薄倖斑骓远。

宝鸭团炉百和香，锦鸳方褥五文章。阴阴垂柳笼书幌，点点飞花落绣床。

双鸾欲寄金龟倩，燕月吴云不相见。柔肠万转逐回文，乱绪千条萦弱线。

女贞枝上燕双栖，夜合花前思欲迷。停针嘿嘿无人会，但觉春山两叶低。

晓嘶绣勒门前路，夜炙银灯帐中语。指点香茸旧唾痕，见妾朝朝断肠处。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。